കോട്ടവട്ടത്തൊരു കബഡിക്കളം വേണം കുന്നിക്കോട് : വിളക്കുടി ഗ്രാമപഞ്ചായത്തില് കോട്ടവട്ടം സ്വദേശികളായ രണ്ട് പേരുടെ പ്രയത്നം കൂടി കൊണ്ടാണ് ഗോവയില് നടന്ന ദേശീയ യൂത്ത് കബഡി ടൂര്ണമെന്റില് കേരള കബഡി ടീം വിജയിച്ചത്. നടരാജ് ഭവനില് നിധീഷും പാറവിള വീട്ടില് വിനുവുമാണ് വിജയത്തിന്റെ പിന്നിലെ ആ താരങ്ങള്. ഗോവയില് നെഹ്റു സ്റ്റേഡിയതില് നടന്ന ഫൈനല് മത്സരത്തില് കേരളം മഹാരാഷ്ട്രയോടാണ് വിജയിച്ചത്. മത്സരത്തില് നിധീഷ് ഡിഫന്ഡറും വിനു റൈഡറുമായിരുന്നു. പത്തംനംതിട്ട ജില്ലയുടെ സീനിയര് ടീമില് മൂന്നു വര്ഷമായി നിധീഷ് കളിക്കുന്നു. ഇടയ്ക്ക് ഒരു വര്ഷത്തോളം ടീം ക്യാപ്റ്റനുമായിരുന്നു. സംസ്ഥാന സ്കൂള് കബഡി ടീമില് അംഗമായിരുന്ന വിനു നിലവില് സര്വകലാശാലയ്ക്ക് വേണ്ടി കളിക്കുന്നുണ്ട്. പൊതുകളിസ്ഥലങ്ങള് ഇല്ല ഇവരുടെ നേട്ടത്തില് നാട് അഭിമാനിക്കുമ്ബോള് ഇവരുടെ മനസില് വിഷമമുണ്ടാക്കുന്ന ഒരു പ്രധാന കാര്യമുണ്ട്. സ്വന്തം നാടായ കോട്ടവട്ടത്ത് കബഡി കളിക്കാനും പരിശീലനം നടത്തുവാനും സൗകര്യമില്ലെന്നത്. കോട്ടവട്ടത്ത് പൊതുകളിസ്ഥലങ്ങള് ഇല്ല. ആകെയുള്ള സ്ഥലം കോട്ടവട്ടം ഹൈസ്കൂള് മൈതാനമാണ്. കബഡി പരിശീലിക്കാന് കുട്ടികളുടെ അഭ്യര്ത്ഥന മാനിച്ചാണ് സ്കൂള് അധികൃതര് നിശ്ചിത സമയത്തേക്ക് സ്കൂള് മൈതാനം ഉപയോഗിക്കാന് അനുവദിച്ചത്. എന്നാല് കബഡി കളിക്കാനും പരിശീലിക്കാനും ഇവിടം അത്രയോജിച്ചതുമല്ല. കോട്ടവട്ടത് വേറെയുമുണ്ട് കബഡി താരങ്ങള്. കോഴിക്കോട് സര്വകലാശാലാ കബഡി ടീമംഗമായ അര്ജുന് എസ്. കുമാര്, പത്തംനംതിട്ട ജില്ലയുടെ ജൂനിയര് കബഡി ടീമംഗമായ ടി.എം. നിഥിന് തുടങ്ങി കബഡി കളിക്കുന്ന നിരവധി കുട്ടികളുമുണ്ട്. കോട്ടവട്ടത്ത് കബഡികളിക്കാന് ഇടം വേണമെന്ന ആവശ്യമാണ് എല്ലാവര്ക്കുമുള്ളത് .